Lelia Kiš-Glavaš

Multidimenzionalna analiza socijalne uključenosti studenata s invaliditetom u visokoškolskom obrazovanju – kvantitativno istraživanje

UVOD

 Na javnim sveučilištima u Republici Hrvatskoj iz godine u godinu obrazuje se sve više studenata s invaliditetom (Vlada Republike Hrvatske, 2013). To je zasigurno rezultat bolje osviještenosti samih osoba s invaliditetom o svojim pravima i mogućnostima te njihova većega samopouzdanja i snažnije motivacije za donošenje odluke da se uhvate u koštac s izazovima studentskoga života. U jednom svom dijelu povećanje broja studenata s invaliditetom rezultat je i snažnoga razvoja sustava potpore studentima s invaliditetom u visokom obrazovanju u našoj zemlji (Kiš-Glavaš i Novak Žižić, 2013) kojem svjedočimo posljednjih nekoliko godina. Sve je započelo studentskim aktivizmom i kvalitetnim radom studentskih udruga studenata i osoba s invaliditetom na rješavanju svakodnevnih problema s kojima su se studenti susretali, a nastavlja se osnivanjem i razvojem institucionalnih službi potpore studentima s invaliditetom na svim hrvatskom sveučilištima (Kiš-Glavaš i Novak, 2012).

 Najstariji i najrazvijeniji takav oblik potpore jest Ured za studente s invaliditetom Sveučilišta u Zagrebu koji je započeo s radom 2007. godine odlukom Senata Sveučilišta te je iste godine usvojen i Pravilnik o organizaciji i djelovanju Ureda za studente s invaliditetom Sveučilišta u Zagrebu (2007, 2013) kojim je formalno uređena organizacija, nadležnosti, način djelovanja, zadaće i aktivnosti Ureda. U okviru organizacije Ureda djeluje Povjerenstvo za studente s invaliditetom koje je stručno tijelo sa zadaćom kreiranja planova, prioriteta i aktivnosti Ureda, kao i davanja stručnih mišljenja i preporuka radi rješavanja teškoća s kojima se studenti s invaliditetom, ali i njihovi nastavnici i ostali sveučilišni djelatnici susreću tijekom studija. Važnu ulogu u radu Ureda imaju koordinatori za studente s invaliditetom – nastavnici te Koordinacija za studente s invaliditetom – studentski predstavnici, imenovani za svaku od sastavnica Sveučilišta. Prema Pravilniku, Ured je namijenjen svim studentima koji zbog bolesti, oštećenja ili poremećaja, bez obzira na rješenje o utvrđenom postotku tjelesnoga oštećenja, imaju stalne, povremene ili privremene teškoće u realizaciji svakodnevnih akademskih aktivnosti (studenti s oštećenjima vida i sluha, motoričkim poremećajima, kroničnim bolestima, psihičkim bolestima i poremećajima, specifičnim teškoćama učenja kao primjerice disleksijom, disgrafijom i ADHD-om, te ostalim zdravstvenim stanjima i teškoćama koje mogu utjecati na tijek studiranja). Svrstavajući te studente u skupinu studenata s invaliditetom nikako nije postojala namjera stigmatizirati ih ili etiketirati, nego ukazati na potrebu prilagodbe akademskih sadržaja njihovim mogućnostima. Ova je definicija također u skladu s definicijom studenata s invaliditetom u okviru dokumenta Minimalni standardi pristupačnosti za osobe s invaliditetom na sveučilištima članicama UNICA-e (2008). Danas Ured djeluje u okviru Centra za savjetovanje i podršku studentima Sveučilišta u Zagrebu (2014).

Na Sveučilištu Josipa Jurja Strossmayera u Osijeku Ured za studente s invaliditetom počeo je s radom 2009. godine, a na Sveučilištu u Rijeci sustav potpore studentima s invaliditetom razvija se u okviru Sveučilišnoga savjetovališnog centra, kao i na Sveučilištu u Zadru, gdje se također nudi kroz Studentsko savjetovalište. Sveučilište Jurja Dobrile u Puli osnovalo je Povjerenstvo za studente s invaliditetom na razini Sveučilišta, a Sveučilište u Splitu na svim je svojim sastavnicama imenovalo povjerenike za poslove studenata s invaliditetom. Na oba je sveučilišta u tijeku osnivanje Ureda. Sveučilište u Dubrovniku imenovalo je koordinatoricu za studente s invaliditetom.

Većina sveučilišta tako nudi izravnu potporu studentima, budućim studentima, nastavnicima, administrativnom i stručnom osoblju na sveučilištima; također nudi informacije, savjetovanje i edukaciju, osigurava prilagodbe u nastavi i na ispitima, prilagodbe nastavnih materijala, smještaj u dom i asistenciju u domovima, stipendije i nagrade najuspješnijim studentima s invaliditetom, vršnjačku potporu, obrazovnu asistenciju.

Najveći zamah razvoju različitih službi i usluga podrške realiziran je kroz provođenje *Tempus projekta Education for Equal Opportunities at Croatian Universities* – EduQuality (2010) čiji je nositelj bilo Sveučilište u Zagrebu a u kojem su (iako ne sva formalno) sudjelovala sva hrvatska sveučilišta. Tijekom projekta razvijene su nove aktivnosti kojima se dodatno pridonosi izjednačavanju mogućnosti za studente s invaliditetom, a time i podizanju studentskoga standarda i osiguravanju kvalitete: nabavljena je pomoćna tehnologija za studente s invaliditetom, razvijen je i pokrenut sveučilišni kolegij „Vršnjačka potpora za studente s invaliditetom“, razvijena je edukacija nastavnoga, stručnog i administrativnoga sveučilišnog osoblja o mogućnostima studenata s različitim oblicima invaliditeta te načinima prilagodbe akademskih sadržaja njihovim mogućnostima kojima se pritom ne kompromitiraju akademski standardi. Jedan od najznačajnijih ishoda projekta je izrada Prijedloga nacionalnog dokumenta Osiguravanje minimalnih standarda pristupačnosti visokog obrazovanja studentima s invaliditetom u Republici Hrvatskoj (2012) kojeg je Rektorski zbor u 2013. godini podržao te posebnom odlukom prihvatio dio koji se odnosi na minimalne standarde pristupačnosti. Dokument je 2013. godine prihvatio i Senat Sveučilišta u Zagrebu. U okviru dokumenta identificirani su ključni problemi s kojima se studenti s invaliditetom susreću, a koje je potrebno sustavno rješavati te su dane konkretne smjernice i preporuke za rješavanje tih problema od strane odgovornih i nadležnih institucija.

Također, neka su hrvatska sveučilišta (u Zagrebu, Osijeku, Rijeci i Zadru) u okviru tzv. „Programskih ugovora“ (2012) potpisanih s Ministarstvom znanosti, obrazovanja i sporta kao jedan od ciljeva odabrala i „Olakšanje pristupa studiju podzastupljenim skupinama studenata“ te se time obvezala na realizaciju određenih mjera i aktivnosti u svrhu izjednačavanja mogućnosti i osiguravanja jednakog pristupa visokom obrazovanju svim ranjivim skupinama, što također predstavlja važan i konkretan korak u sustavnom rješavanju problema te implementaciji minimalnih standarda pristupačnosti visokog obrazovanja studentima s invaliditetom.

Sveučilište u Zagrebu donijelo je i Strategiju razvoja podrške studentima Sveučilišta u Zagrebu od 2013. do 2025. godine (2014) čime se obvezalo na realizaciju konkretnih aktivnosti kojima će se osigurati kvalitetna sustavna potpora studentima s invaliditetom i uvesti procedure za realizaciju potpore te približiti mogućnosti studiranja studentima s invaliditetom.

PROBLEM ISTRAŽIVANJA

Unatoč svim razvijenim i pokrenutim aktivnostima, studenti s invaliditetom još se uvijek susreću s nizom problema koji im uvelike onemogućuju jednak pristup obrazovanju i jednake mogućnosti tijekom studiranja, a na čijem rješavanju treba intenzivno raditi i to u suradnji s državnim institucijama i organizacijama, lokalnom zajednicom i nevladinim sektorom. Problemi se najčešće odnose na nepostojanje organiziranoga prilagođenog prijevoza, prostornu nepristupačnost većine sastavnica, zatim još uvijek nedovoljnu senzibiliziranost i educiranost sveučilišnog osoblja za pružanje primjerene podrške studentima i osiguravanje prilagodbi potrebnih za praćenje nastave i polaganje ispita, nedostupnost nastavnih sadržaja na internetu zbog nepoštivanja pravila e-pristupačnosti, nedostupnost prilagođene nastavne literature i informacija u alternativnim digitalnim i drugim formatima, nedostupnost pristupačne i pomoćne tehnologije na sastavnicama i drugo (Kiš-Glavaš i Novak Žižić, 2013a).

Stoga je važno utvrditi koliko su sami studenti, ali i njihovi nastavnici i članovi rukovodstva sveučilišta i fakulteta zadovoljni postojećom akademskom potporom studentima s invaliditetom kako bismo saznali u kojim je područjima nužno primarno unaprijediti potporu iz njihove perspektive, ali i koliko su njihovi kolege, studenti-vršnjaci informirani o potpori studentima s invaliditetom te koliko su o tome informirana rukovodstva i članovi udruga osoba s invaliditetom koje su često važan izvor informacija, ali prije svega pružatelji savjetodavne i moralne potpore svojim članovima.

CILJ ISTRAŽIVANJA

Cilj je ovog dijela istraživanja utvrditi razinu zadovoljstva studenata s invaliditetom i njihovih nastavnika te rukovodećega kadra na fakultetima i sveučilištima sustavom potpore studentima s invaliditetom u visokom obrazovanju u Republici Hrvatskoj.

Također, nastojat će se utvrditi kolika je informiranost studenata-vršnjaka, ali i članova udruga osoba s invaliditetom o sustavu potpore studentima s invaliditetom u visokom obrazovanju u Republici Hrvatskoj.

Nastojat će se utvrditi i postoje li razlike među poduzorcima ispitanika definiranih nezavisnim varijablama koje opisuju različita obilježja ispitanika,u zadovoljstvu odnosno informiranosti o sustavu potpore.

METODE ISTRAŽIVANJA

Uzorak ispitanika

Uzorak studenata s invaliditetom čini ukupno 73 studenta (57,5 % ženskih) od kojih je najveći broj (49 ili 67,1 %) onih koji studiraju u Zagrebu, a ostali su sa Sveučilišta iz Splita (1 ili 1,4 %), Rijeke (9 ili 12,3 %), Osijeka (6 ili 8,2 %), Pule (2 ili 2,7 %) i Zadra (6 ili 8,2 %). Prema procjenama stručnjaka koji se bave ovim područjem (Kiš-Glavaš, 2012) na Sveučilištu u Zagrebu, na kojem studira više od polovice studenata u Hrvatskoj (Agencija za znanost i visoko obrazovanje, 2013), također studira i više od polovice ukupnoga broja studenata s invaliditetom na hrvatskim javnim sveučilištima. Čini se stoga da ovaj uzorak s toga aspekta dobro odražava stanje u populaciji studenata s invaliditetom u visokom obrazovanju u Republici Hrvatskoj.

Studenti s invaliditetom u ovom uzorku dolaze sa ukupno 6 sveučilišta i 24 različita fakulteta te pohađaju 44 različita studijska programa. Što se tiče vrste oštećenja koja imaju: 9 je slijepih (12,3 %), 11 slabovidnih (15,1 %), 5 gluhih (6,8 %), 9 nagluhih (12,3 %), 19 ih ima motoričke poremećaje, ali se samostalno kreću (26 %), 14 ih se kreće uz pomoć invalidskih kolica (19,2 %), 6 ih ima kroničnu bolest (8,2 %), 5 neku od specifičnih teškoća učenja (6,8 %) i jedan (1,4 %) ima psihičku bolest ili poremećaj. 10 (14 %) ih je naznačilo da ima neku drugu teškoću. Čini se stoga da su u uzorku zastupljeni studenti s različitim oštećenjima, poremećajima ili bolestima, jednako kao u populaciji studenata s invaliditetom.

50 studenata (68,5 %) je s preddiplomskog, 16 s diplomskog (21,9 %), 3 s integriranog (4,1 %), 1 s poslijediplomskoga specijalističkog (1,4 %) i 2 s poslijediplomskoga doktorskog studija (2,7 %). S obzirom na predviđeno trajanje pojedine razine studija, ali i s obzirom na činjenicu da se posljednjih godina povećao broj studenata s invaliditetom u visokom obrazovanju u Republici Hrvatskoj (Kiš-Glavaš, 2012a) za pretpostaviti je da i u populaciji studenata s invaliditetom, jednako kao i u ovom uzorku, trenutno ima najviše studenata s invaliditetom na preddiplomskoj razini studija.

Uzorak akademskog osoblja čini 179 ispitanika (od čega 131 ili 73,2 % ženskih): sveučilišnih nastavnika (105 ili 58,7 %), ali i rukovodećeg i stručnog osoblja na sveučilištima (prorektor, voditelj ureda za studente) i fakultetima (prodekan, predstojnik ili voditelj studija ili katedre, voditelj ili pročelnik odsjeka, stručni suradnik, koordinator za studente s invaliditetom). Od toga broja 74 ili 42,2 % su u znanstveno-nastavnom zvanju profesora (izvanrednog, redovitog ili redovitog u trajnom zvanju), a ostali su u nižim znanstveno-nastavnim (44 docenta ili 24,6 %), znanstvenim (magistar i doktor znanosti i znanstveni novak) i nastavnim zvanjima (asistent, lektor). Iako je prema podatcima Državnog zavoda za statistiku (2011) udio žena u populaciji sveučilišnih nastavnika i suradnika u akademskoj godini 2010./2011. iznosio 46,8 %, čini se kako se i ovdje, jer se radi o podzastupljenoj i marginaliziranoj skupini, u većoj mjeri angažiraju upravo žene, što dokazuje i veći odaziv žena u ovom istraživanju.

I ovdje ispitanici u najvećem dijelu dolaze se Sveučilišta u Zagrebu (109 ili 60,9 %), potom sa Sveučilišta iz Pule (32 ili 17,9 %), Dubrovnika (9 ili 5 %), Osijeka (9 ili 5 %), Rijeke (10 ili 5,6 %) i Zadra (10 ili 5,6 %). Ispitanici dakle dolaze sa 6 sveučilišta i ukupno 28 fakulteta ili sveučilišnih odjela. 14 ili 7,8 % ispitanika izjavljuje da na njihovoj sastavnici trenutno nema studenata s invaliditetom, a 47 (26,3 %) ih izjavljuje da im broj studenata s invaliditetom na njihovoj sastavnici nije poznat. 41 ispitanik ili 22,9 % navodi da na njihovoj sastavnici studira do 5 studenata s invaliditetom, 6 ili 3,4 % kaže da ih studira između 5 i 10, a 14 ili 7,8 % izjavljuje da na njihovoj sastavnici studira između 10 i 25 studenata s invaliditetom. Zanimljivo je i razočaravajuće što čak četvrtina sveučilišnih nastavnika nije upoznata s brojem studenata s invaliditetom na sastavnici na kojoj rade.

Uzorak studenata-vršnjaka, kolega studenata s invaliditetom, čini njih ukupno 511 (od čega 384 ili 75,1 % žena) koji također dolaze sa 6 sveučilišta, no ovoga puta najviše iz Pule (282 ili 55,2 %), potom iz Zagreba (175 ili 34,2 %), Splita (36 ili 7 %), Osijeka (16 ili 3,1 %) te Dubrovnika (1 ili 0,2 %) i Rijeke (1 ili 0,2 %). Studenti stižu sa 29 fakulteta i pohađaju 60 različitih studijskih programa. 333 (65,2 %) ih dolazi s preddiplomske, a 72 (14,1 %) ih je s diplomske razine studija, 103 (20,2 %) s integriranih studija i 1 (0,2 %) s poslijediplomskoga doktorskog studija. Iako ovdje podaci Državnog zavoda za statistiku (2012) govore o 58 % žena u populaciji studenata na javnim sveučilištima, čak se 75 % žena u odnosu na 25 % muškaraca odazvalo sudjelovanju u ovom istraživanju, što također pokazuje veću senzibiliziranost žena za pitanja podzastupljenih i marginaliziranih skupina, u odnosu na muškarce.

Uzorak članova udruga osoba s invaliditetom čine ukupno 53 osobe (od čega 39 ili 73,6 % žena) iz 35 nevladinih udruga osoba s invaliditetom od kojih 37 (69,8 %) sa sjedištem u Zagrebu, a ostale sa sjedištem udruga u Varaždinu, Splitu, Osijeku, Zadru, Križevcima, Ivanić Gradu, Puli, Karlovcu i Svetom Ivanu Zelina.

32, odnosno 60,2 % ispitanika pripada rukovodstvu udruga (predsjednik, dopredsjednik, izvršni direktor, tajnik, član upravnog odbora, voditelj ureda), dok su ostali članovi (6 ili 11,3 %) ili stručni suradnici (tumač/prevoditelj, socijalni radnik, radni terapeut, volonter, koordinator, suradnik na projektu). 48 ispitanika (90,6 %) izjavljuje da su vrlo aktivni ili aktivni u provođenju aktivnosti udruge, dok ih 37 (69,8 %) izjavljuje da su vrlo aktivni ili aktivni u svome angažmanu za realizaciju ljudskih prava osoba s invaliditetom.

Ovdje je potrebno istaknuti kako je bilo izrazito teško motivirati članove udruga na odaziv ovom istraživanju te da je konačni uzorak ispitanika mnogo manji nego što je bilo planirano.

Mjerni instrumenti

U ovom su radu korištena 4 mjerna instrumenta izrađena za potrebe istraživanja.

Za potrebe utvrđivanja razine zadovoljstva studenata s invaliditetom sustavom potpore u visokom obrazovanju u Republici Hrvatskoj izrađen je Upitnik zadovoljstva studenata s invaliditetom akademskom potporom (UZS) koji se sastoji od 4 dijela.

U I. dijelu prikupljaju se opći podatci o studentima s invaliditetom: naziv sveučilišta na kojem studiraju, naziv fakulteta/akademije na kojem studiraju, razina studija, naziv studijskoga programa, godina studija, godina prvog upisa na studij, spol i vrsta teškoće (ukupno 8 pitanja od kojih 5 otvorenoga tipa i 3 u kojima trebaju zaokružiti jedan ili više ponuđenih odgovora).

II. dio sadrži 9 tvrdnji koje govore o zadovoljstvu dostupnošću visokog obrazovanja i informacija, prilagodbama u nastavi i provjeri znanja, radom institucionalnih tijela i službi, prostornom pristupačnošću, organizacijom prilagođenoga prijevoza i uvjetima smještaja i stipendiranja studenata s invaliditetom. Studenti imaju mogućnost zaokružiti jedan od ponuđenih odgovora: uopće se ne slažem, uglavnom se ne slažem, niti se slažem niti se ne slažem, uglavnom se slažem i u potpunosti se slažem.

III. dio upitnika sadrži 15 tvrdnji koje govore o očekivanjima studenata vezanim uz prilagodbe visokog obrazovanja studentima s invaliditetom i odgovornosti pojedinih dionika sustava u realizaciji prilagodbi. Tvrdnje su formulirane sukladno u uvodu spomenutom dokumentu Osiguravanje minimalnih standarda pristupačnosti visokog obrazovanja studentima s invaliditetom u Republici Hrvatskoj (2012) kojeg je u okviru TempusEduQuality projekta ([www.eduquality-hr.com](http://www.eduquality-hr.com)) izradila radna skupina sastavljena od nastavnika i stručnih djelatnika sveučilišta u Zagrebu, Rijeci i Zadru, prorektorice za studente i studije Sveučilišta u Zagrebu, stručnog djelatnika Instituta za razvoj obrazovanja te studenata s invaliditetom, uz konzultacije s pravobraniteljicom za osobe s invaliditetom i predstavnikom Ministarstva znanosti, obrazovanja i sporta Republike Hrvatske. Studenti mogu uz ponuđene tvrdnje zaokružiti jedan od ponuđenih odgovora, jednako kao u II. dijelu upitnika.

IV. dio upitnika sadrži iste tvrdnje kao i III. dio s tom razlikom da su formulirane na način da studenti ocjenjuju postojeće stanje na sveučilištu, odnosno fakultetu/akademiji na kojem studiraju, odabirući ponovno iste ponuđene odgovore.

Ovako strukturirani odgovori na pitanja omogućuju izračun ukupnoga rezultata na svakoj skali, odnosno svakom od dijelova upitnika, tj. procjenu zadovoljstva, očekivanja i procjenu aktualnoga stanja potpore na hrvatskim sveučilištima.

Sukladno Upitniku zadovoljstva studenata s invaliditetom akademskom potporom, kreiran je i Upitnik zadovoljstva akademskom potporom studentima s invaliditetom (UZO) namijenjen utvrđivanju razine zadovoljstva nastavnika i rukovodećega kadra na fakultetima i sveučilištima sustavom potpore studentima s invaliditetom u visokom obrazovanju u Republici Hrvatskoj. Upitnik se od upitnika za studente s invaliditetom razlikuje samo u formulaciji pitanja kako bi odgovarao procjeni od strane nastavnika te u I. dijelu upitnika kojim se prikupljaju sljedeći opći podatci o sveučilišnim djelatnicima: naziv sveučilišta i fakulteta/akademije na kojemu rade, funkcija na sveučilištu/fakultetu/akademiji, znanstveno/umjetničko zvanje, spol i broj studenata s invaliditetom koji koriste neki od oblika potpore na fakultetu/akademiji na kojem rade.

Upitnik informiranosti studenata-vršnjaka o akademskoj potpori studentima s invaliditetom (ISV) namijenjen je utvrđivanju razine informiranosti studenata-vršnjaka o sustavu potpore studentima s invaliditetom u visokom obrazovanju u Republici Hrvatskoj. Upitnik se sastoji od dva dijela:

I. dio upitnika odnosi se na opće podatke o ispitanicima: naziv sveučilišta na kojem studiraju, naziv fakulteta/akademije na kojem studiraju, razina studija, naziv studijskoga programa, godina studija, godina prvog upisa na studij i spol (ukupno 7 pitanja od kojih 5 otvorenoga tipa i 2 u kojima trebaju zaokružiti jedan od ponuđenih odgovora).

II. dio upitnika sastoji se od 10 tvrdnji koje se odnose na zakonske i podzakonske odredbe, organiziranost institucionalnih službi potpore za studente s invaliditetom i prava studenata s invaliditetom. Studenti imaju mogućnost zaokružiti jedan od ponuđenih odgovora: uopće se ne slažem, uglavnom se ne slažem, niti se slažem niti se ne slažem, uglavnom se slažem i u potpunosti se slažem. Ovako strukturirani odgovori na pitanja omogućavaju izračun ukupnoga rezultata na skali. Uz to je dodano i pitanje kojim studenti s invaliditetom mogu odabrati svaki od ponuđenih odgovora koje smatraju točnim, a odnose se na vrste oštećenja, poremećaja i bolesti koje mogu odrediti status studenata s invaliditetom u visokom obrazovanju u Republici Hrvatskoj.

Sukladno Upitniku informiranosti studenata-vršnjaka o akademskoj potpori studentima s invaliditetom izrađen je i Upitnik informiranosti članova udruga o akademskoj potpori studentima s invaliditetom (IU).

I. dio upitnika odnosi se na opće podatke o ispitanicima: naziv udruge koje su član, sjedište udruge, spol, procjena osobnog angažmana u provođenju aktivnosti udruge i procjena osobnog angažmana u realizaciji ljudskih prava osoba s invaliditetom (ukupno 6 pitanja od kojih 3 otvorenoga tipa i 3 u kojima trebaju zaokružiti jedan od ponuđenih odgovora).

II. dio upitnika potpuno je jednak II. dijelu Upitnika informiranosti studenata-vršnjaka o akademskoj potpori studentima s invaliditetom.

Metode obrade podataka

Za potrebe obradbe podataka istraživanja korištene su metode deskriptivne statistike: izračunate su frekvencije odgovora ispitanika, aritmetičke sredine i standardne devijacije rezultata različito definiranih poduzoraka ispitanika na pojedinim skalama upitnika, kao i T-test i analiza varijance radi izračuna mogućih značajnih razlika među poduzorcima ispitanika. Izračunate su i korelacije između pojedinih skala Upitnika zadovoljstva sustavom potpore studentima s invaliditetom za obje skupine ispitanika.

REZULTATI I RASPRAVA

 Zbog kratkoće ovoga izvješća, ovdje će biti prikazani samo najvažniji rezultati kao i oni koji statistički značajno razlikuju skupine ispitanika.

Zadovoljstvo studenata s invaliditetom i njihovih nastavnika i rukovodećega kadra na fakultetima i sveučilištima sustavom potpore studentima s invaliditetom u visokom obrazovanju u Republici Hrvatskoj

Zadovoljstvo potporom

Prosječan rezultat, odnosno aritmetička sredina rezultata studenata s invaliditetom na skali zadovoljstva iznosi 29,07 uz standardnu devijaciju, odnosno odstupanje rezultata 6,649. Minimalni rezultat iznosi 9, a maksimalni 45, što je i teorijski minimalni i maksimalni rezultat. To znači da bi teorijski prosječan, odnosno neutralan rezultat iznosio 27 te da je svaki rezultat koji ide preko toga rezultata u pozitivnom, a onaj koji ide ispod u negativnom području. Stoga, moguće je zaključiti kako su studenti s invaliditetom slabo, ali ipak zadovoljni sustavom potpore u visokom obrazovanju i kako se oko toga prilično dobro međusobno slažu.

Slika 1 prikazuje distribuciju rezultata studenata s invaliditetom na Upitniku zadovoljstva studenata s invaliditetom akademskom potporom.



Prosječni pak rezultat na uzorku sveučilišnih djelatnika iznosi 27,04, uz nešto veću standardnu devijaciju koja iznosi 7,093. Ovo pokazuje da su sveučilišni nastavnici i rukovoditelji još malo manje zadovoljni sustavom potpore studentima s invaliditetom na hrvatskim sveučilištima u odnosu na studente s invaliditetom, iako se generalno može reći da niti su zadovoljni niti su nezadovoljni jer njihov je rezultat zapravo neutralan.

Slika 2 prikazuje distribuciju rezultata sveučilišnih djelatnika na Upitniku zadovoljstva akademskom potporom studentima s invaliditetom.



Usporedbom slika vidljivo je kako je veći broj nastavnog osoblja u odnosu na studente s invaliditetom zadovoljan potporom, ali i kako istovremeno ima i onih koji uopće nisu zadovoljni potporom, što nije bio slučaj kod studenata. Dakle, rezultati obiju skupina ispitanika su podjednaki, no studenti s invaliditetom bliži su srednjem rezultatu, dok je raspršenost rezultata nastavnikakako u pozitivnom tako i u negativnom smjeru veća.

Računat je i T-test na poduzorcima uzorka studenata s invaliditetom prema kriterijima: studenti koji studiraju u Zagrebu i oni koji studiraju na drugim hrvatskim sveučilištima, studenti preddiplomskog studija i studenti ostalih razina studija, studenti 1. godine studija i oni ostalih godina studija, ali nisu nađene razlike među tako definiranim skupinama studenata.

Analizom varijance utvrđene su pak statistički značajne razlike među poduzorcima studenata s invaliditetom (studenti s oštećenjima vida, studenti s oštećenjima sluha, studenti s motoričkim poremećajima koji se samostalno kreću, studenti s motoričkim poremećajima koji se kreću uz pomoć invalidskih kolica i studenti s tzv. „nevidljivim oštećenjima“: s kroničnim bolestima, specifičnim teškoćama učenja i psihičkim poremećajima ili bolestima) u njihovu zadovoljstvu sustavom akademske potpore uz F-test 2,975 i značajnost razlika manju od 0,05 (0,026).

U Tablici 1 vidljiva je deskriptivna statistika rezultata.

Tablica 1

|  |  |  |  |  |  |
| --- | --- | --- | --- | --- | --- |
| podskupine ispitanika | broj ispitanika | aritmetička sredina | raspršenost rezultata | minimalni rezultat | maksimalni rezultat |
| oštećenja vida | 19 | 30,11 | 7,438 | 9 | 39 |
| oštećenja sluha | 12 | 23,83 | 8,462 | 15 | 45 |
| motorički poremećaj, samostalno kretanje | 18 | 30,06 | 4,399 | 22 | 38 |
| motorički poremećaj, kretanje uz pomoć kolica | 14 | 31,29 | 5,254 | 23 | 41 |
| „nevidljiva oštećenja“ | 5 | 26,40 | 2,191 | 24 | 28 |
| UKUPNO | 68 | 28,96 | 6,648 | 9 | 45 |

Kao što je vidljivo iz Tablice 1 najmanje zadovoljni sustavom potpore studentima s invaliditetom su studenti s oštećenjima sluha, a odmah potom slijede studenti s tzv. „nevidljivim oštećenjima“. Najzadovoljniji su pak studenti s motoričkim poremećajima koji se kreću uz pomoć invalidskih kolica, slijede ih studenti s oštećenjima vida i studenti s motoričkim poremećajima koji se samostalno kreću. Ovdje je ipak potreban određen oprez u generalizaciji rezultata s obzirom na relativno malene uzorke ispitanika.

Analiza varijance pokazala je da su statistički značajne razlike u zadovoljstvu studenta s invaliditetom sustavom potpore nađene samo između skupine studenata s oštećenjima sluha u odnosu na studente s oštećenjima vida (značajnost razlika, p = 0,009), motoričkim poremećajima uz samostalno kretanje (p = 0,010) i motoričkim poremećajima uz kretanje uz pomoć invalidskih kolica (p = 0,004). Ovo ukazuje da su studenti s oštećenjima sluha kao populacija značajno manje zadovoljni sustavom potpore u odnosu na ostale spomenute skupine studenata, osim studenata s tzv. „nevidljivim oštećenjima“. Može se reći da je ovakav rezultat donekle i očekivan s obzirom na činjenicu da je najpotrebniji oblik potpore za ove studente prevoditelj znakovnoga jezika na kojega, međutim, ovi studenti još uvijek ne ostvaruju pravo u obrazovanju, pa tako ni u visokom obrazovanju u Republici Hrvatskoj, jer iako je prošao drugo čitanje u Saboru, Zakon o hrvatskom znakovnom jeziku i ostalim sustavima komunikacije gluhih i gluhoslijepih osoba u Republici Hrvatskoj ([www.mspm.hr](http://www.mspm.hr)) još uvijek nije donesen. S druge pak strane, iako još uvijek nije postignuta potpuno zadovoljavajuća razina prostorne pristupačnosti kao i dostupnosti literature u digitalnoj formi, što su najveći izazovi u obrazovanju studenta s motoričkim poremećajima, odnosno oštećenjima vida, na rješavanju ovih izazova u visokom se obrazovanju posljednjih godina mnogo radilo i očigledno je rezultiralo pozitivnim pomacima što su prepoznali i sami studenti.

T-testom nastojalo se utvrditi postoje li razlike u zadovoljstvu sveučilišnih nastavnika sustavom potpore studentima s invaliditetom u odnosu na sljedeće kriterije: oni koji rade na Sveučilištu u Zagrebu i oni koji rade na ostalim hrvatskim sveučilištima, profesori i ostali nastavnici, oni na čijim fakultetima studira do 10 i oni na čijim fakultetima studira preko 10 studenata s invaliditetom te prema spolu, ali nisu nađene statistički značajne razlike.

Očekivanja od sustava potpore

Što se tiče očekivanja studenata s invaliditetom povezano uz sustav potpore u visokom obrazovanju, prosječni rezultat na skali iznosi 68,8 uz relativno veliku raspršenost rezultata od 9,379 te minimalni zabilježeni rezultat 15 i maksimalni 75. Teorijski, 45 je neutralan rezultat pa je svaki rezultat ispod toga u negativnom, a iznad toga u pozitivnom smjeru. Čini se stoga da studenti s invaliditetom iskazuju visoka očekivanja od sustava potpore u visokom obrazovanju.

Vrlo blizu ovom rezultatu su i sveučilišni nastavnici sa svega nešto manjim prosječnim rezultatom koji iznosi 66,52 i još malo većim raspršenjem rezultata od 10,315.

Jednako kao i u slučaju zadovoljstva sustavom potpore nisu nađene statistički značajne razlike među na isti način definiranim poduzorcima ispitanika kada govorimo o studentima s invaliditetom. Međutim pokazalo se da profesori (izvanredni, redoviti i redoviti u trajnom zvanju) u odnosu na sveučilišne nastavnike u nižim znanstveno-nastavnim, znanstvenim i nastavnim zvanjima (docenti, magistri i doktori znanosti i znanstveni novaci te asistenti i lektori) imaju statistički značajno viša očekivanja u odnosu na sustav potpore studentima s invaliditetom. Može se pretpostaviti da njihovo dugogodišnje nastavno iskustvo i dobro poznavanje zahtjeva studijskih programa kao i veće iskustvo u visokoškolskom obrazovanju studenata s invaliditetom rezultira time da u većoj mjeri očekuju snažnu i dobro organiziranu, prije svega institucionalnu potporu studentima s invaliditetom u visokom obrazovanju.

Ocjena aktualnoga stanja potpore

Procjena aktualnoga stanja potpore od strane studenata s invaliditetom iznosi 46,08 (aritmetička sredina) uz raspršenje rezultata 12,546. Kako je i ovdje teorijski minimalni rezultat 15, maksimalni 75, a neutralni 45, vidljivo je da studenti postojeći sustav potpore ocjenjuju blago pozitivnim (iako smo već vidjeli da su njihova očekivanja od sustava potpore mnogo veća), pri čemu postoje velike razlike među odgovorima studenata.

I ovdje je izračunat T-test na poduzorcima uzorka studenata s invaliditetom prema kriterijima: studenti koji studiraju u Zagrebu i oni koji studiraju na drugim hrvatskim sveučilištima, studenti preddiplomskog studija i studenti ostalih razina studija, studenti 1. godine studija i oni ostalih godina studija, ali nisu nađene razlike među tako definiranim skupinama studenata.

Sveučilišni su djelatnici pak nešto stroži u procjeni sadašnjega stanja sustava potpore studentima s invaliditetom u visokom obrazovanju i njihov rezultat ide blago u negativnom smjeru, također uz prilično individualno neslaganje u procjeni (prosječni rezultat je 42,94 uz raspršenje rezultata 11,833).

Testiranje razlika među poduzorcima sveučilišnih djelatnika ipak pokazuje statistički značajne razlike među skupinama ispitanika definiranih kriterijem: sveučilišni djelatnici sa Sveučilišta u Zagrebu i s ostalih hrvatskih sveučilišta te profesori i ostali sveučilišni nastavnici.

Naime, sveučilišni nastavnici iz Zagreba značajno boljim procjenjuju postojeći sustav potpore studentima s invaliditetom (prosječni rang na ManWhitney testu iznosi 98,39) u odnosu na sveučilišne nastavnike s ostalih hrvatskih sveučilišta (76,93) uz značajnost razlika 0,007. Sveučilište u Zagrebu prvo je u Hrvatskoj i počelo razvijati institucionalne oblike potpore studentima s invaliditetom i najdalje je otišlo s razvojem toga sustava pa prilično zadovoljava činjenica da su sveučilišni djelatnici toga svjesni jer to znači da Ured za studente s invaliditetom Sveučilišta u Zagrebu ispunjava svoju funkciju.

Također, sveučilišni profesori značajno boljim procjenjuju postojeći sustav potpore studentima s invaliditetom (prosječni rezultat iznosi 93,1) u odnosu na ostale sveučilišne nastavnike (75,18) uz značajnost razlika 0,017. Kako se već ranije pokazalo da upravo profesori imaju viša očekivanja od sustava potpore, dobro je znati i da su ona ispunjena aktivnostima koje se nude u akademskoj praksi.

Na uzorku sveučilišnih djelatnika izračunata je i korelacija rezultata na različitim skalama upitnika te je nađena pozitivna korelacija (0,45) upravo između očekivanja sveučilišnih djelatnika od sustava potpore i njihovoga zadovoljstva postojećim stanjem potpore. Sveučilišni djelatnici koji više očekuju od sustava potpore također su njime i zadovoljniji i suprotno.

Informiranost studenata-vršnjaka i članova udruga osoba s invaliditetom o sustavu potpore studentima s invaliditetom u visokom obrazovanju u Republici Hrvatskoj

U odnosu na broj tvrdnji u upitniku i mogućnost odabira dodatnih odgovora, maksimalni teorijski rezultat na upitniku iznosi 57, minimalni 17, a neutralni (srednji) 34. Rezultat studenata-vršnjaka na Upitniku informiranosti o akademskoj potpori studentima s invaliditetom iznosi 30,09 uz slabo raspršenje rezultata od 2,766. Rezultat članova udruga iznosi samo nešto malo više (31,3 uz također slabo odstupanje od srednjega rezultata, dakle s ujednačenim odgovorima ispitanika 2,906). I studenti-vršnjaci i članovi udruga tako pokazuju slabu informiranost o sustavu akademske potpore studentima s invaliditetom.

Također, niti u jednom od uzoraka nisu se pokazale značajne razlike u odnosu na nezavisne varijable: studenti i udruge iz Zagreba i ostatka Hrvatske, studenti preddiplomskog i ostalih razina studija te prve i ostalih godina studija, kao i prema spolu u oba uzorka, pripadnici rukovodstva udruga i članovi i poduzorci prema razini angažmana u radu udruga i u realizaciji ljudskih prava osoba s invaliditetom.

Zanimljivo je, što je vidljivo iz frekvencija odabira razine slaganja s pojedinim tvrdnjama navedenim u Upitniku, kako je svega 9 % studenata i 32,1 % člana udruga upoznato s činjenicom da u Republici Hrvatskoj ne postoji zakon koji regulira prava studenata s invaliditetom u sustavu visokog obrazovanja, te kako 5,9 % studenata-vršnjaka, ali i 47,2 % članova udruga pogrešno smatra da su institucionalne službe i tijela potpore studenata s invaliditetom organizirane na razini države. Ipak, 42 % studenta-vršnjaka i 32 % člana udruga upoznata su s činjenicom da su takve službe i tijela organizirane na razini javnih sveučilišta. Također, 81,2 % studenta-vršnjaka i samo 50,9 % članova udruga smatra da sukladno svojim interesima, studenti s invaliditetom imaju pravo studirati na bilo kojem fakultetu ili akademiji, što je njihovo zajamčeno pravo. Uz to, svega 12,9 % studenata-vršnjaka i 20,1 % član udruga zna da studenti s invaliditetom imaju pravo prednosti pri upisu na fakultete i akademije u Republici Hrvatskoj ako pređu razredbeni prag. 60,7 % studenata-vršnjaka i tek 37,7 % članova udruga informirano je o tome da studenti s invaliditetom realiziraju pravo na prilagodbe nastavnih metoda te samo 17,6 % studenata-vršnjaka i 9,4 % člana udruga točno odgovara da istovremeno studenti s invaliditetom ne mogu realizirati pravo na prilagodbe nastavnih sadržaja jer bi se time kompromitirali akademski standardi.

Moguće je, stoga, zaključiti da je informiranost kako studenata-vršnjaka tako i članova nevladina sektora, tj. udruga osoba s invaliditetom o akademskoj potpori studentima s invaliditetom doista loša, pri čemu članovi udruga pokazuju malo bolje poznavanje zakonske regulative, a studenti-vršnjaci nešto bolje poznavanje prava studenata s invaliditetom tijekom studija, uključujući i pravo na prilagodbe.

Međutim, ono što dosta zabrinjava jest činjenica da niti jedna od navedenih skupina ispitanika ne poznaje u dovoljnoj mjeri studente s invaliditetom, odnosno nije upoznata s time koje su sve bolesti, oštećenja i poremećaji prisutni u studenata i da kao takvi mogu biti osnova za realizaciju njihovih dodatnih prava u visokom obrazovanju. U velikom postotku studenti-vršnjaci prepoznaju da se tu radi o studentima s oštećenjima vida (83,2 %), oštećenjima sluha (81 %) i motoričkim poremećajima (85,7 %) no u mnogo manjoj mjeri smatraju da su to i studenti s kroničnim bolestima (26,6 %), psihičkim bolestima i poremećajima (20,7 %), specifičnim teškoćama učenja (46,4 %) i ostalim zdravstvenim stanjima i teškoćama koje mogu utjecati na tijek studiranja (29,7 %).

Slično je, ali i još lošije poznavanje, kod članova udruga osoba s invaliditetom, što doista iznenađuje. Pripadnici nevladina sektora u sljedećim postotcima smatraju da su studenti s invaliditetom: studenti s oštećenjima vida (83 %), oštećenjima sluha (77,4 %), motoričkim poremećajima (79,2 %), kroničnim bolestima (22,6 %), psihičkim bolestima i poremećajima (17 %), specifičnim teškoćama učenja (34 %) i ostalim zdravstvenim stanjima i teškoćama koje mogu utjecati na tijek studiranja (13,2 %). Neobično je i razočaravajuće što upravo oni koji se bave osobama s invaliditetom i zagovaraju njihova prava nisu svjesni činjenice o heterogenosti populacije studenata s invaliditetom koji upravo zbog svojih oštećenja, bolesti ili poremećaja stalno, povremeno ili privremeno trebaju neki vid potpore tijekom studija kako bi se maksimalno izjednačile njihove mogućnosti s mogućnostima ostalih studenata i kako bi se smanjile moguće prepreke u visokom obrazovanju.

ZAKLJUČAK

Značaj ovog istraživanja očituje se u vrlo indikativnim rezultatima koji, međutim, mogu postati kvalitetnim temeljem za postavljenje smjernica budućega razvoja potpore studentima s invaliditetom koje proizlaze iz rezultata istraživanja.

Tako se pokazalo da studenti s invaliditetom iskazuju visoka očekivanja od sustava potpore u visokom obrazovanju, slično kao i sveučilišni nastavnici sa svega nešto manjim prosječnim rezultatom i nešto malo manjim međusobnim slaganjem u odgovorima nego što je to slučaj u studenata.

Pokazalo se da su studenti s invaliditetom slabo, ali ipak zadovoljni sustavom potpore u visokom obrazovanju i da se oko toga prilično dobro međusobno slažu, dok su sveučilišni nastavnici i rukovoditelji malo manje zadovoljni sustavom potpore studentima s invaliditetom, odnosno da se može utvrditi da je njihov rezultat gotovo neutralan, iako su i ovdje manje ujednačeni u odgovorima u odnosu na studente.

Sukladno tomu, nađeno je da studenti s invaliditetom postojeći sustav potpore ocjenjuju blago pozitivnim pri čemu postoje velike razlike među odgovorima studenata, dok su sveučilišni djelatnici nešto stroži u procjeni sadašnjega stanja sustava potpore studentima s invaliditetom u visokom obrazovanju i njihov rezultat ide u blago negativnom smjeru.

Također, nalazi ukazuju da sveučilišni nastavnici iz Zagreba značajno boljim procjenjuju postojeći sustav potpore studentima s invaliditetom u odnosu na sveučilišne nastavnike s ostalih hrvatskih sveučilišta.

Kada se pak analiziraju rezultati u odnosu na vrstu oštećenja studenata s invaliditetom, pokazalo se da su najmanje zadovoljni sustavom potpore studenti s oštećenjima sluha te odmah potom slijede studenti s tzv. „nevidljivim oštećenjima“. Najzadovoljniji su pak studenti s motoričkim poremećajima koji se kreću uz pomoć invalidskih kolica, a slijede ih studenti s oštećenjima vida i studenti s motoričkim poremećajima koji se samostalno kreću.

Daljnje analize pokazale su da su studenti s oštećenjima sluha kao populacija statistički značajno manje zadovoljni sustavom potpore u odnosu na ostale spomenute skupine studenata, osim studenata s tzv. „nevidljivim oštećenjima“, što ukazuje da je ove rezultate moguće prihvatiti kao mišljenje populacije studenata s invaliditetom.

Rezultati ukazuju i da profesori imaju viša očekivanja od sustava potpore u odnosu na ostale sveučilišne nastavnike te su ona i ispunjena aktivnostima koje se nude u akademskoj praksi.

Analize pokazuju i da studenti-vršnjaci, ali i članovi udruga osoba s invaliditetom pokazuju slabu informiranost o sustavu akademske potpore studentima s invaliditetom pri čemu članovi udruga pokazuju malo bolje poznavanje zakonske regulative, a studenti-vršnjaci nešto bolje poznavanje prava studenata s invaliditetom tijekom studija, uključujući i pravo na prilagodbe u nastavi i na ispitima.

Uz već navedeno, rezultati ukazuju da niti jedna od navedenih skupina ispitanika, a posebice članovi udruga, ne poznaju u dovoljnoj mjeri studente s invaliditetom i nisu upoznati s time koje su sve bolesti, oštećenja i poremećaji prisutni u studenata i kao takvi mogu biti osnova za realizaciju njihovih dodatnih prava u visokom obrazovanju.

Temeljem dobivenih rezultata potrebno je stoga:

* nastaviti s unapređivanjem sustava potpore studentima s invaliditetom u visokom obrazovanju u Republici Hrvatskoj
* iskoristiti pozitivna iskustva Sveučilišta u Zagrebu kao vodeće institucije u realizaciji potpore studentima s invaliditetom
* hitno donijeti Zakon o hrvatskom znakovnom jeziku i ostalim sustavima komunikacije gluhih i gluhoslijepih osoba u Republici Hrvatskoj ([www.mspm.hr](http://www.mspm.hr)) i njegovom primjenom približiti mogućnost pristupa visokom obrazovanju studentima s oštećenjima sluha
* intenzivnije informirati studente o sustavu potpore koji u visokom obrazovanju mogu realizirati studenti s tzv. „nevidljivim oštećenjima“
* intenzivirati edukaciju sveučilišnog osoblja o mogućnostima prilagodbe akademskog okruženja studentima s invaliditetom
* intenzivnije informirati javnost, primarno studente i civilno društvo o pravima i mogućnostima studenata s invaliditetom u visokom obrazovanju u Republici Hrvatskoj.

LITERATURA:

1. Agencija za znanost i visoko obrazovanje, 2013. <https://www.azvo.hr/index.php/hr/statistike/broj-studenata-po-raznim-kriterijima/44-statistike/568-broj-studenata-na-javnim-sveuilitima> (pristupljeno 4. lipnja 2014.)
2. Centar za savjetovanje i podršku studentima, 2014.

<http://www.unizg.hr/studiji-i-studiranje/podrska-studentima/centar-za-savjetovanje-i-podrsku-studentima/> (pristupljeno 22. svibnja 2014.)

1. Državni zavod za statistiku, 2012. *Studenti u akademskoj godini 2010./2011.*, Statistička izvješća, 1445/2012, ISSN 1845-9927
2. Državni zavod za statistiku, 2011. *Visoko obrazovanje u 2010*, Statistička izvješća, 1444/2011, ISSN 1331-7784
3. Kiš-Glavaš, L. 2012. Studenti s invaliditetom u sustavu visokog obrazovanja u Republici Hrvatskoj. *Opće smjernice,priručnik za nastavno, administrativno i stručno osoblje sveučilišta*. Ur. Kiš-Glavaš, L. Sveučilište u Zagrebu. Zagreb.
4. Kiš-Glavaš, L. 2012a. Suvremeno poimanje invaliditeta. Radionica: *Tehničko-tehnološka podrška osobama s invaliditetom*. Zbornik sažetaka i prezentacija. Fakultet prometnih znanosti Sveučilišta u Zagrebu. 13. prosinca, 9–12.
5. Kiš-Glavaš, L., Novak, V. 2012. Sustav potpore studentima s invaliditetom na hrvatskim sveučilištima i aktivnosti TempusEduQuality projekta. *4. Međunarodni kongres studenata Edukacijske rehabilitacije* – *U različitosti jednaki*, Edukacijsko-rehabilitacijski fakultet Sveučilišta u Zagrebu. Zagreb. 11. – 13. svibnja.
6. Kiš-Glavaš, L., Novak Žižić, V. 2013. *Rezultati i doprinosi Tempus projekta EduQuality*, UNIQINFO, Novosti Ureda za upravljanje kvalitetom. Sveučilište u Zagrebu, br. 4, ISSN: 1846-8985.
7. Kiš-Glavaš, L., Novak Žižić, V., 2013a. Minimalni standardi pristupačnosti visokog obrazovanja za studente s invaliditetom. Konferencija: *Recite to glasno*. Udruga studenata s invaliditetom Sveučilišta u Zagrebu Sizif. Tribine grada Zagreba. Zagreb. 24. svibnja.
8. Minimalni standardi pristupačnosti za osobe s invaliditetom na sveučilištima članicama UNICA-e, 2008.

<http://www.unizg.hr/uredssi/index.php/lang-hr/dokumenti> (pristupljeno 22. svibnja 2014.)

1. Osiguravanje minimalnih standarda pristupačnosti visokog obrazovanja studentima s invaliditetom u Republici Hrvatskoj, 2012.

<http://www.unizg.hr/uredssi/index.php/lang-hr/dokumenti> (pristupljeno 22. svibnja 2014.)

1. Pravilnik o organizaciji i djelovanju Ureda za studente s invaliditetom Sveučilišta u Zagrebu, 2007., 2013.

<http://www.unizg.hr/uredssi/index.php/lang-hr/dokumenti> (pristupljeno 22. svibnja 2014.)

1. Programski ugovori, 2012.

<http://public.mzos.hr/Default.aspx?art=12404> (pristupljeno 22. svibnja 2014.)

1. Strategija razvoja podrške studentima Sveučilišta u Zagrebu od 2013. do 2025. godine, 2014.

<http://www.unizg.hr/o-sveucilistu/dokumenti-i-javnost-informacija/dokumenti-sveucilista/strateski-dokumenti/> (pristupljeno 22. svibnja 2014.)

1. Tempus projektEducation for EqualOpportunities at CroatianUniversities – EduQuality, 2010

[www.eduquality-hr.com](http://www.eduquality-hr.com) (pristupljeno 22. svibnja 2014.)

1. Zakon o hrvatskom znakovnom jeziku i ostalim sustavima komunikacije gluhih i gluhoslijepih osoba u Republici Hrvatskoj.

<http://www.mspm.hr/novosti/vijesti/javna_rasprava_o_nacrtu_prijedloga_zakona_o_hrvatskom_znakovnom_jeziku_i_ostalim_sustavima_komunikacije_gluhih_i_gluhoslijepih_osoba_u_republici_hrvatskoj> (pristupljeno 4. lipnja 2014.)

1. Vlada Republike Hrvatske, 2013. *Prijedlog strategije obrazovanja, znanosti i tehnologije* (radni materijal).

<http://www.unizg.hr/o-sveucilistu/dokumenti-i-javnost-informacija/dokumenti-sveucilista/javne-rasprave/nacionalna-strategija-obrazovanja-znanosti-i-tehnologije/> (pristupljeno 22. svibnja 2014.)